Document ID: /roh_data/filtered/fineweb-2-filterrobots_roh.jsonl.gz/33697

En l'exposiziun temporara u en la preschentaziun permanenta da la collecziun s'occupan las scolaras ed ils scolars sco emprim da las ovras originalas. La segunda part da l'occurrenza ha lieu en l'atelier, nua che las scolaras ed ils scolars approfundeschan lur experientschas en moda creativa. Il lavuratori vegn adattà al stgalim da scola respectiv.
PURSCHIDAS PER CLASSAS DA SCOLA TAR LAS EXPOSIZIUNS ACTUALS
Erica Pedretti. Estra avunda. En ina preschentaziun da Katalin Deér e da Lukas Furrer
22-2 Fin 26-7-2020
Figuras da fildarom pendentas, alas surdimensiunadas da stoffa u da latex u sculpturas d’arschiglia e da fier sco er dissegns filigrans: Las ovras da la scriptura ed artista Erica Pedretti mussan in equiliber labil e fraschladad. En il discurs d’art vegn sclerida – tras exercizis e cun pleds – la dumonda da la poesia che stat davos las ovras. En il lavuratori – cun ina part creativa – vegnan furmads objects inspirads da pleds.
Evelina Cajacob. sautar autramain
21-03 Fin 13-09-2020
Evelina Cajacob integrescha en sias lavurs las medias ed ils geners ils pli differents. Tras quels sondescha ella ils puncts da contact tranter il moviment, la repetiziune la densificaziun. In element gioga qua adina puspè ina rolla centrala: la lingia. Ella sa tira – en il vair senn dal pled – sco in fil cotschen tras l’ovra dad Evelina Cajacob. En il discurs d’art suandain nus – tras exercizis cun il corp – la lingia ed empruvain da scuvrir uschia il tema dal moviment. En il lavuratori vegnan creads maletgs da lingias cun differents meds e cun differents materials.
Dance Me To The End Of Love. In Saut Dals Morts
29-08 fin 22- 11 2020
L'enconuschent saut dals morts da Hans Holbein il giuven, ch'è vegnì stgaffì per la curt episcopala a Cuira, vegn mussà suenter lung temp puspè a la publicitad ed è l'occasiun per l'exposiziun tematica. En il lavuratori vegn tematisada la confruntaziun filosofica, artistica e culturala, ma er l'atgna confruntaziun persunala cun la mort. Cunquai ch'il tema vegn tractà en moda ludica, è el adattà er per scolaras e scolars primars e dal stgalim secundar I.
COLLECZIUN
Tge colur ha il tschiel?
Dumonda simpla: natiralmain blau! Ma èsi propi uschia? A maun da contemplaziuns da maletgs empruvain nus da respunder questa dumonda e rimnain «colurs dal tschiel» ch'ans dattan l'inspiraziun per in agen maletg dal tschiel en l'atelier.
Cuntradas
Artistas ed artists influenzeschan cun lur preschentaziuns nossas ideas davart cuntradas. En il discurs d'art ans deditgain nus a las dumondas tge ch'è cuntrada e co ch'ella po vegnir preschentada. En il lavuratori mettain nus – en las cuntradas malegiadas da nus sezs – il focus sin il stil, sin la colur e sin la tscherna dal motiv.
Tgi sun jau?
En il center stat la contemplaziun da purtrets e d'autopurtrets. Partind da quai analisain nus, co ch'ina artista u in artist exprima caracter ed identitad en in'ovra cun agid da penelladas e da colurs. Las observaziuns vegnan applitgadas suenter en l'atelier cun far in autopurtret.
La famiglia Giacometti
Las scolaras ed ils scolars emprendan d'enconuscher la dinastia d'artists dals Giacometti dal vitg bregagliot Stampa. Davant ils maletgs, las sculpturas e l'artisanadi vegn sclerida l'influenza da la cuntrada ed i vegn dumandà, co ch'ils artists respectivs han recepì quella en moda artisticamain differenta.